Indië se hokkie-legende Singh sterf | Netwerk24
Indië se hokkie-legende Singh sterf
Balbir Singh, Indië se driemalige Olimpiese gouemedalje-kampioen, is op 95-jarige ouderdom dood.
Balbir Singh 'n paar jaar gelede op 'n prysuitdeling van die Internasionale Hokkiefederasie. Foto: Getty Images
Singh het Indië gehelp om sy eerste Olimpiese goue medalje as 'n onafhanklike land op die Spele van 1948 in Londen te wen, toe hy Brittanje met 4-0 verslaan het in die eindstryd. Indië het dié titel in die volgende twee Spele in Helsinki en Melbourne behou.
Singh het vyf doele in Indië se sege met 6-1 oor Nederland in die 1952-eindstryd behaal. Dit is 'n rekord wat steeds staan. Hy was ook die kaptein in die Spele van 1956 (Melbourne), toe hulle 38 doele in vyf wedstryde aangeteken het en nie 'n enkele een afgestaan het nie.
"Sy prestasies ná onafhanklikheid is welbekend. Hokkie het sy helderste lig verloor en almal by Hokkie Indië treur daaroor," sê Mohammed Ahmad, Indië se hokkie-voorsitter, in 'n verklaring.
Ná sy uittrede het Singh die Indiese span afgerig en hulle het die Wêreldbeker-toernooi in 1975 gewen. – Reuters